**Sõimerühma tuleva lapse vanemale**

Padise lasteaia sõimerühm kannab nime „LEPATRIINUD“. Siin käivad üheskoos mängimas lapsed vanuses 1a 6k kuni 3a.

Rühma meil: lepatriinud@padisela.edu.ee

Rühma telefon: 54005734

Et teie lapse kohanemine lasteaiaeluga läheks võimalikult lihtsalt ja valutult, jagame teiega infot sõimerühma päevakava ja tegemiste kohta.

* Edukaks kohanemiseks on oluline luua lapsele positiivne hoiak ja mulje lasteaiast. Rääkige lapsega lasteaiast. Seletage talle arusaadavas keeles, mida lapsed lasteaias teevad ja miks seal on tore käia. Samas ärge last informatsiooniga üle koormake.
* Suhelge õpetajaga! Positiivse isikliku kontakti olemasolu õpetaja, lapse ning lapsevanema vahel on lapse valutu kohanemise üks olulisematest tingimustest.
* Varuge kannatust lasteaiaga harjutamisel- esimesel päeval tulge koos tutvuma, et vaadata üle kõik olulised ruumid, arutada, mida kuskil tehakse. Las laps uurib, avastab, mängib mänguasjadega. Samuti tuleks õpetajaga rääkida lapse arengust, harjumustest ja muudest last puudutavatest seikadest. Ka ise rühmas olles jälgige rühma kodukorda ning päevakava (järgneb seletustega päevakavatabelis). Kui laps on harva olnud emast/isast eraldi (hoidjaga, vanaemaga) ning ei ole nõus vanemast eemalduma, siis olge paaril päeval toeks ja kaaslaseks hommikupoolsel ajal mõned tunnid, ning järgnevalt, kokkuleppel õpetajaga, proovige 1-2 tunni kaupa jätta last üksi rühma. Järgmine samm on jätta laps rühma hommikupoolseks ajaks, kuni lõunasöögini. Ning pikaks päevaks saab laps jääda siis, kui hommikune aeg möödub rahulikult. Kohanemise aja saab lugeda lõppenuks siis, kui laps suudab hommikul ise vanemast eemalduda ning suundub tegevustesse. Kohanemise pikkus võib olla väga erinev- mõni laps on juba paari päevaga lasteaiaeluga harjunud, enamasti võiks arvestada 2-3 nädalaga, mil laps saab aru, et ka lasteaed on mõnus ja turvaline koht ning ema-isa tulevad kindlal ajal järgi, kuid kohanemisraskustega lastel võib selle saavutamine aega võtta isegi 1-2 aastat.
* Enne kui lahkute rühmast võite kirjeldada lapsele päevakava, mis teda ees ootab (ta sööb, mängib, läheb õue, magab jne). Laps peab teadma, et ta jääb lasteaeda ilma teieta. Andke lapsele teada, et te lähete ära, kallistage, lehvitage aknast ja lahkuge rahulikult. Sageli nutavad lapsed selle hetkeni, kuni nad näevad, et vanem on lahkunud, seejärel hakkavad rahulikult mängima. Kui laps nutab lohutamatult, anname sellest venemale teada telefoni teel. Kui teil endal jääb mure hinge, võite ka ise meile helistada, et veenduda, kas laps on rahunenud.

**PÄEVAKAVA**

|  |  |  |  |
| --- | --- | --- | --- |
| **7.00 – 8.30**  | **Laste vastuvõtt / vabad tegevused** | **Lapsed tulevad lasteaeda.** **Riietusruumis vahetatakse lapsevanema abiga õueriided toariiete vastu, pannakse jalga sisejalanõud, vajadusel kammitakse.** **Rühma tulles suunake laps mõnda mängunurka, aknale lehvitama või õpetaja juurde, kes suunab ise lapse tegevusse või vajadusel hoiab süles.****Lastel on võimalik mängida erinevates mängunurkades ( nuku-, auto-, ehitusnurk). Samuti saab ise või koos õpetajaga vaadata raamatuid, kokku panna puslesid, voolida või joonistada. Vahel on lihtsalt mõnus diivanil pikutada ja kaaslasi jälgida või omaette mõtteid koguda.** | **Vanem jälgib oma lapse kapi seisukorda. Kapis on eraldi riided toas ja õues viibimiseks, vahetusriided , sisejalanõud (kinnise kannaosaga), vajadusel mähkmed.****Kütteperioodil on rühmaruumid piisavalt soojad, et lapsed saavad käia lühikeste riietega.** **Välisjalanõud jätame väikesesse esikusse, vajadusel võib sinna jätta ka lisajalanõud (nt kummikud)** |
| **8.30 – 9.00** | **Hommikusöök** | **Enne sööki lähevad lapsed koos käsi pesema ja kuivatama. Igal lapsel on lauas oma kindel koht.****Laps sööb ise, vajadusel julgustame ja abistame lusika/kahvli hoidmisel, tassist joomisel.** | **Innustage kodus last ise sööma ja jooma, kasutades selleks tavalisi toidunõusid. Sõrmedega on küll tore võtta „näputoitu“ (puuvilja-, juurvilja- või võileivatükikesi), aga putru sööme ikka lusikaga.** **Palume lasteaeda mitte kaasa panna lutipudeleid.**  |
| **9.15 – 10.45** | **Õppe- ja kasvatustegevused** | **Õpetaja poolt planeeritud päevategevused algavad septembris igal hommikul hommikuringiga- seal õpime läbi laulmise, liikumise, rütmisalmide; vaatame pilte; räägime ja kuulame õpetajat ja teisi kaaslasi.** **Eraldi toimuvad muusika- ja liikumistegevused (2x nädalas)** **Kunstitegevusteks jagame lapsed olenevalt laste arvust ja tegevuse keerukusest 2-3 gruppi, milles meisterdame, voolime, joonistame, maalime.**  |  |
| **10.45 – 12.15** | **Mängud ja tegevused õues** | **Õueminekut alustame riietumisega, seejärel koguneme kinnisele terrassile, kuni kõik lapsed on riides. Seejärel mängime oma väikeses hoovis, jalutame metsaradadel või avastame suuremate lastega koos lasteaia ühisõueala.****Õues viibime olenevalt ilmast 1-2 tundi. Väga külma ja vihmase ilmaga lühendame õuesoleku aega.** **Õue läheme üldiselt iga ilmaga, vihma korral saame olla rõdul.**  | **Riiete valimisel eelistage kergesti selgapandavaid rõivaid, samuti jälgige, et riided ei oleks liiga suured või liiga väikesed.** **Ka soojal ajal vahetame õuepüksid ja sokid, toas teiste riiete vastu ümber.****Laske ka kodus lapsel ise riietuda, abistades seal, kus vaja ning lastes teha seda, mida laps ise suudab.****Jalutage koos lapsega, et lasteaias ei tuleks lapsele üllatuseks, et jalutuskäigul metsas peab ta ise käima ja õpetajad ei võta teda sülle.** |
| **12.30 (12.15)** | **Lõunasöök** | **Lõunasöögiks pakutakse praadi või suppi ning magustoitu.**  | **Pakkuge lapsele kodus erinevaid toite, et laps harjuks erinevate maitsetega** |
| **13.00 – 15.00** | **Päevane puhkeaeg** | **Pärast sööki valmistume lõunauinakuks - käime tualetis, vahetame mänguriided uneriiete vastu ning iga laps poeb oma voodisse puhkama.**  | **Magamisriieteks sobivad nii pidžaama, öösärk kui ka tavaline T-särk või maika.** **Vanem jälgib, et vähemalt 1xkuus saaks ka uneriided koju pesusse viidud.**  |
| **15.00 – 15.45** | **Vabad tegevused** | **Vaatame raamatuid, paneme kokku puslesid, ehitame konstruktoritega, voolime plastiliiniga, mängime erinevaid mänge laua ääres või mängunurkades.** |  |
| **15.45 – 16.15** | **Õhtuoode** | **Õhtuoode on kerge söögikord, mis ei asenda õhtusööki.**  |  |
| **16.15 – 17.00**  | **Vabad tegevused/ lasteaia sulgemine.**  | **Kui ilmad ja pimedus veel lubab, läheme õue mängima. Toas vaatame raamatuid, paneme kokku puslesid, mängime erinevaid mänge laua ääres või mängunurkades.** | **Tulles lapsele järgi, varuge aega tunda huvi tema päevategemiste vastu. Olge rõõmsad jällenägemise üle, kallistage oma last- teie olete oma lapsele kõige tähtsam.** |

 **Kodused mänguasjad lasteaias**

Lasteaeda võib võtta kaasa oma mänguasja, milleks sobib hästi nt kaisuloom, mis on unetunnil toeks ja julgustuseks. Piirduda võiks 1-2 mänguasjaga, et vältida konflikte teiste lastega, kui ei olda nõus oma asju teistele mängimiseks lubama. Samuti võib tekkida olukord, kus laps keeldub hirmus, et keegi ta asju võtab, osalemast hommikuringis ja õppetegevustes.

**SÜNNIPÄEVAD lasteaias**

Kui lapsel on sünnipäev ja ta tahab seda päeva tähistada koos oma lasteaiakaaslastega, siis sobilik valik oleks rühma tuua näiteks puuvilja. Tuua võib ka küpsist või komme, mida võiks arvestada 1-2 küpsist/kommi lapse kohta (kui kõik lastevanemad on sellega nõus).

**Haige laps**

Haige lapse koht ei ole lasteaias. Siin on palju lapsi, keda köhiv ja aevastav laps nakatada võib ning haigel lapsel on endal väga raske kollektiivis olla. Kui lapsel on kõhuviirus (oksendamine või kõhulahtisus), palume last hoida kodus veel 2 päeva pärast sümptomite kadumist- viirused levivad kergesti ning kui haigustunnustega laps on rühmas, siis enamasti haigestub järgemööda kogu rühm. Hea on lapse haigestumisest ka lasteaeda teada anda. Nakkushaiguste levimise korral teavitame ka teisi lapsevanemaid. Kui laps haigestub lasteaias, anname sellest kohe telefoni teel vanemale teada.